राजस्थान में भरतपुर, डूंगरपुर, बांसवाड़ा व जैसलमेर में भी गेर परम्परा है और इन स्थानों पर होली के अवसर पर गेर निकलती है। लेकिन परकोटायुक्त शहर में गेर को गेवर भी कहते हैं। यहाँ गेर की अपनी मौलिकता है। यहाँ जातीय एवं संगठनात्मक तरीके से गेर निकलती है। इसके पीछे निश्चित प्रतिमान पाये जाते हैं। परकोटायुक्त शहर में होली के अवसर पर लगभग अलग-अलग समय में आठ गेर निकलती हैं। गेर में सैकड़ों लोग लोक-परम्परागत गीत गाते हुए चलते हैं। रास्ते में जगह-जगह गुलाल उछालते, व्यंगात्मक दोहे बोलते अपने निर्धारित स्थान तक जाते हैं। वर्तमान में निकलने वाली गेवर से सबसे पहले खेल सप्तमी को शाकद्वीपीय ब्राह्मणों की गेवर, उसके बाद कीकाणी व्यासों की गेवर, हर्षों की गेवर, बारहगुवाड़ की गेवर, आचार्यों की गेवर, तणी तोड़ने की गेवर, साले की होली दहन पर साला परिवार की गेवर प्रमुख हैं। गेवर में केवल पुरुष होते है। स्त्रियाँ गेवर को केवल मकानों की छतों पर जाकर दर्शक बनकर देखती हैं। गेवर के लोग अपने सगे-सम्बन्धियों व वैवाहिक नातेदारों की स्त्रियों को देखकर व्यंग्यात्मक अश्लील दोहे बोलते हैं।